Лъэпкъ гъуазджэм хьэлэлу хуэлэжьа Бэрсокъуэ Еленэ
Ди республикэми нэгъуэщI щIыналъэхэми къыщацIыхуу щыта пианисткэ Iэзэ, КъБР-м щIыхь зиIэ и артисткэ Бэрсокъуэ Еленэ псэужамэ, и ныбжьыр илъэс 80 ирикъунут.
Саратов дэт консерваториер 1963 гъэм ехъулIэныгъэхэр иIэу къэзыуха Бэрсокъуэр ди артист, уэрэджыIакIуэ пэрытхэм ядэлэжьащ, лъэпкъ гъуазджэр егъэфIэкIуэным и гуащIэ хилъхьащ. Зи IэщIагъэр фIыуэ зылъагъур арауэ жаIэ IэнатIэр къызэхъулIэр, абы и IуэхукIэ Еленэ шэч къыщIытепхьэн щыIэтэкъым. Бэрсокъуэ Еленэ лъэпкъ «вагъуэхэм» ящыщт. Пианисткэр къыщалъхуа махуэм ирихьэлIэу, дэ зыхуэдгъэзащ ар илъэс куэдкIэ зыдэлэжьа, ныбжьэгъу пэжу иIа, УФ-м и цIыхубэ, КъБР-м щIыхь зиIэ я артисткэ Гъэсашэ Наталье.
— Бэрсокъуэ Еленэрэ сэрэ Саратов дэт консерваторием дыщызэдеджащ. Ар илъэс зыбжанэкIэ сэ нэхърэ нэхъыжьт. СощIэж ар Налшык и Къэбэрдей уэрамым лъэдакъэ лъагэм тету кърикIуэу япэу щыслъэгъуам, абы и дахагъэм зыщызмыгъэнщIу сызэреплъар. Илъэс нэхъ дэмыкIыу сэри консерваторием сыщIэтIысхьэну сыкIуэри, абы дыщызэрыцIыхуащ, ныбжьэгъуи дыщызэхуэхъуащ.
Си егъэджакIуэ, профессор Егоров Василий и классым Еленэ концертмейстеру къищтэри, иджыри дыщеджэ зэманым Бэрсокъуэм дэлэжьэн щIэздзат. ЕджапIэр къэдухыу республикэм къэдгъэзэжа иужь, сэ «Кабардинка» ансамблым сагъэкIуати, пшынауэхэм я закъуэт сызыдэлажьэр, ауэ сызыхуеджар сIэщIэмыхужын папщIэ си унафэщIхэм Бэрсокъуэр классическэ уэрэд жыIэнымкIи къыздагъэлэжьащ. Къэрал филармонием сыкIуэжа нэужь, нэхъыбэжрэ дызэдэлэжьащ Еленэрэ сэрэ. Лектор гупым дыхэтти, пианист, уэрэджыIакIуэ зыбжанэ дыхъуу санаториехэмрэ IуэхущIапIэхэмрэ дыкIуэурэ музыкэмкIэ лекцэхэм дакъыхуеджэрт, уэрэд яжетIэрт, композиторхэм яIудгъащIэрт. Апхуэдэурэ ди репертуар зэдгъэпэщыжри, концерт щхьэхуэхэр ттын щIэддзащ. ЩIыпIэ куэдым утыку дыкъыщихьащ Еленэрэ сэрэ.
ЦIыху гъэщIэгъуэнт, цIыху пэжт ар, ауэ и адэ-анэр ткIийти, ежьэн хуей хъуамэ, къыпаубыдырт. Зэгуэрым, абы и анэм зыхуэзгъазэри, ди концертхэр ди лэжьыгъэм и Iыхьэу зэрыщытыр, ди пIэ димыкIмэ, цIыхухэм дыкъызэрамыцIыхунур жесIати, абдеж щыщIэдзауэ зэщхьэгъусэхэр я пхъум апхуэдэ IуэхукIэ пэрыуэжакъым.
Къыхэгъэщыпхъэщ Еленэ хуэдэ концертмейстер зэрыгъуэтыгъуейр. УэрэджыIакIуэм и макъыр зыхуэ- дэм елъытауэ къытехьэлъэнур ищIэрт, артист къэс зыхищIэрти, удэлэжьэну тыншт. ЦIыху щабэт Еленэ, абы къыпхуимыщIэн щыIэтэкъым. Дэтхэнэри къыщалъхуа махуэр ищIэжырти, зы цIыхуи гулъытэншэу дыкъигъанэртэкъым. Еленэ сэрэ шахмат джэгуныр зыпэтщI щыIэтэкъыми, гъуэгу дыщытеткIи, хьэщIэщым дыщыщIэскIи зэману къытхудэхуэр абы тедгъэкIуадэрт. Зы хъыбар нывжесIэжынщ, Еленэ газетеджэхэм нэхъыфIу къацIыхун папщIэ. Терешковэ Валентинэ космосым щылъэта лъэхъэнэм, абы теухуа уэрэд Молэ Владимир зэхилъхьати, телевиденэм эфир занщIэкIэ концерт ттын хуейуэ драгъэблагъэ. Бэгъуэтыж Светланэ, сэ, Бэрэгъун Владимир сымэ уэрэд жытIэрт, Еленэ пианинэ тхуеуэрт. ПIащIэгъуэкIэ уэрэдыр зыдогъащIэри, утыкум дохьэ, арщхьэкIэ, япэ сатырхэм нэхъ жыдмыIэу Светланэ псалъэхэр щогъупщэжри, дыхьэшхын щIедзэ. Сэри куэд дэмыкIыу ардыдэр къысщощIри, дыхьэшхын щIызодзэ. Бэрэгъуным дакъримыгъэщIэн и гугъэу уэрэдым пещэ, арщхьэкIэ, жиIа щIагъуэ щымыIэу, абыи псалъэхэр щогъупщэж. ПсынщIэу эфирыр зэпагъэууэ, къыдэшхыдэу дызэтрагъэсабырэжа иужь пытщэжри, уэрэдыр и кIэм нэс жытIащ. Еленэ тхьэмыщкIэм апхуэдизкIэ игу щIыхьат эфирыр «зэрызэхэдгъэзэрыхьари», псори зэгъусэу телевиденэм дыкъыщIэкIыжауэ дыкъы- щыкIуэжым, къэмэхат. Абы къегъэлъагъуэ Еленэ лэжьыгъэм жэуаплыныгъэ пылъу, гукъабзэу зэрыбгъэдэтар.
ГукъэкIыж нэхухэмкIэ гъэнщIащ Еленэ теухуа си гупсысэхэр. Ар зи гуныкъуэгъуэр езыр-езыру зыгъэвыж, зыми зыкъытезымыгъэхьэлъэ цIыхут. Еленэ сыщыхуэныкъуэ дакъикъэхэр щымащIэкъым си гъащIэм. Ар псэужамэ, Кавказ Ищхъэрэм ГъуазджэхэмкIэ и къэрал институтым зэгъусэу дыщылэжьэнт, щIэблэр абы ебгъэгъэсэну уасэ иIэтэкъым. Абы унагъуэ иIакъым, и гъащIэри и зэфIэкIри гъуазджэм щхьэузыхь хуищIащ. Куэдым щIэгъэкъуэн яхуэхъуащ, абы ищIар кIуэдауэ къэплъытэ хъунукъым. Бэрсокъуэ Еленэ лъагъуэ дахэ къыхинащ лъэпкъ гъуазджэм.
Щомахуэ Залинэ.
